Landet i tre 23 meter over bakken: - Tre timer i toppen av et tre er en artig erfaring
Grunde Myhrer hoppet i fallskjerm:
Grunde Myhrer (22) var i godt humør og sang på Disney-klassiker da han satt fast i tretoppen og ventet på å bli reddet.
Publisert 25.05.2019 , oppdatert 28.05.2019 .
Da Grunde Myhrer (22) hoppet i fallskjerm lørdag formiddag gikk ikke landingen helt etter planen.
Han ble sittende fast i en trekrone hele 23 meter over bakken, og en stor redningsaksjon ble igangsatt for å hjelpe ham ned fra treet.
For nødetatene var det en utfordrende operasjon, ettersom vegetasjonen var så tett på stedet.
– Det kunne vært alvorlig, men riktig vurdering ble tatt som gjorde at dette gikk helt strålende, skriver Myhrer til TV 2 i en tekstmelding etter hendelsen.
– Artig erfaring
Grunde Myhrer (22) er kjent fra blant annet «Paradise Hotel» og «Skal vi danse».
Lørdag formiddag la han ut en story på Instagram, som viste at han var på vei til Jarlsberg flyplass for å hoppe i fallskjerm. I neste story er han i fullt hopputstyr, klar for å gå om bord i småflyet.
Redningsaksjonen for å berge ham ned fra treet skulle ta nesten tre timer. Myhrer benytter anledningen til å takke alle som bisto i redningsaksjonen.
Når fallskjermhopping ikke er spennende nok🚀 3 timer høyt i et 🌲Det kunne gått riktig ille, men heldigvis gikk det fint! Takk til alle Redningsfolk og norsk helsevesen, you rock🤘🏼❤️
Et innlegg delt av GRUNDE MYHRER (@grundemyhrer) Mai 25, 2019 kl. 9:31 PDT
– Takk til norsk helsevesen for strålende innsats og alle de andre folka som hjalp til, skriver han.
Myhrer var uskadd, og i svært godt humør gjennom hele hendelsen.
– Tre timer i toppen av et tre er jo en artig erfaring, skriver Myhrer spøkefullt.
Lørdag kveld melder Tønsberg blad (bak betalingsmur) at han allerede planlegger nytt hopp i morgen.
Sør-Øst politidistrikt meldte om hendelsen klokken 15.25 på Twitter.
Også da ble det meldt om realitystjernens gode humør.
– Uskadd fallskjermhopper er i godt humør. Henger etter skjermen i krona på ei furu i et skogholt ved Jarlsberg, skrev brannmester Rune Loraas i Vestfold Interkommunale Brannvesen på Twitter.
Et annet vitne fortalte til TV 2 at Myhrer sang fra tretoppen og leste nyheter høyt for mennesker som har samlet seg på bakken.
– Han synger Jungelboka-klassikeren «Ta livet som det faller seg», skriver Tønsberg Blad, som var på stedet.
Da Myhrer hørte at de vurderte Sea King-helikopter, sa han «da klatrer jeg heller ned», skriver avisa.
Tidligere lørdag la Myhrer ut en story på Instagram hvor han var iført fullt hopputstyr.
Reddet ned
Det var en omfattende operasjon å nå Myhrer oppe i den tette tretoppen.
Klokken 17.44 meldte Sør-Øst politidistrikt at han var berget ned fra treet etter litt over to timer.
– Hopperen er tatt ned fra treet av klatreteamet fra brannvesenet. Det var en mann i 20-årene fra Oslo. Han er overtatt av helsepersonell på stedet for en rutinemessig sjekk, skriver politiet på Twitter.
LANDING: Sea King går inn for landing på Jarlsberg flyplass utenfor Tønsberg. Foto: Peder Gjersøe
Politiet kom raskt til stedet, men opplyste tidlig at det var vanskelig å komme til.
Sea King ble rekvirert, men var først opptatt på et annet oppdrag. Cirka klokken 16.20 var helikopteret fremme på stedet.
– Vi venter på et klatrelag fra brannvesenet som skal gjøre et forsøk på redde mannen ned fra treet, sa operasjonsleder Jan Kristian Johnsrud i Sør-Øst politidistrikt rett etter meldingen.
STIGE: Brannvesenet forsøkte å komme til med stige, men den var ikke lang nok. Foto: Peder Gjersøe
Klokken 16.50 meldte brannvesenet at klatrelaget fra Drammensregionen brannvesen var på plass og på vei opp i furua.
Operasjonslederen beskrev ikke situasjonen som dramatisk.
– Fallskjermen er stor og har surret seg godt inn i treet, så han sitter fast. Det er ikke vurdert til fare for fall per nå, sa Johnsrud.
Brannvesenet forsøkte også å bistå redningsaksjonen.
– Vi kommer ikke til med lift og har ikke lang nok manuell stige, skrev brannmester Rune Loraas på Twitter.